Centre pour le développement moteur

De Centre pour le développement moteur (CDM) ass e Kompetenzzenter, deen op d'motoresch Entwécklung vu Kanner a Jugendleche mat spezifesche Besoine spezialiséiert ass.

E gouf als Institut fir zerebral erkrankt Kanner (Institut pour infirmes moteurs cérébraux - IMC) mam groussherzogleche  Reglement vum 6. Februar 1979 gegrënnt.

Vun 1975 u bestoung eng provisoresch Struktur an de Gebaier vum Centre de logopédie am Val Saint-André an der Stad Lëtzebuerg, mat eenzele Schoulgruppen an engem Internat. Et goufe Kanner mat zerebraler Pares, deenen hire Beweegungsapparat staark ageschränkt war, opgeholl. Se kruten niewent der spezieller Schoul och Rehabilitatiounsmoossnamen a Form vu Kinesitherapie, Ergotherapie, Orthophonie a Psychomotricitéit ugebueden.

1993 gouf e Gesetz gestëmmt, dat de Bau vun engem neien Institut, niewent dem Centre hospitalier Lëtzebuerg (CHL) erlaabt huet. Am Oktober 2000 war den Neibau fir 60 Kanner, opgedeelt an 10 Gruppen, fäerdeg.

Zënter 2018 gëtt den Institut pour infirmes moteurs cérébraux ënner der neier Bezeechnung Centre pour le développement moteur gefouert. Et ass ee vun den 8 Kompetenzzentren an der Psychopedagogie vum Ministère fir Bildung, Kanner a Jugend.

 Um Spaweck 

 Websäit vum Centre pour le développement moteur

Kategorie:Schoulen zu Lëtzebuerg
Kategorie:Kompetenzzentren